ועדת הכספים, כנסת 20, פרוטוקול מספר 313, 2016-03-15 12:15

אורלי לוי אבקסיס: צהרים טובים.

אורלי לוי אבקסיס: המתנו אבל הנושא חשוב ואני לא רוצה שהוא ייפול מאחר שלא הגיעו חברי הכנסת שזימנו את הדיון בוועדה.

אורלי לוי אבקסיס: אנחנו פותחים את הישיבה של ועדת הכספים בנושא המימון לחוות הקופים המשוחררים מחוות מזור, במסגרת ציון יום זכויות לבעלי חיים, הצעתם של חברי הכנסת יעל כהן-פארן, איציק שמולי, יעל גרמן ושרן השכל.

אורלי לוי אבקסיס: אני זוכרת את הסיפור בכל מה שנוגע לחשיפה התקשורתית.

אורלי לוי אבקסיס: כמי שחובבת בעלי חיים ובחלק מהפעמים הילדים שלי הם סוג של אתי אלטמן מקומיים ואוספים לי הביתה חתולים עזובים וכלבים עזובים.

אורלי לוי אבקסיס: ליבנו יוצא לחיות האלה.

אורלי לוי אבקסיס: כשהפסיקו את המשלוחים של אותם קופים לניסויים בבעלי חיים בחוץ לארץ, כל כך שמחתי על שנמצא האדם שפתח לא רק את ליבו אלא גם את כיסו על מנת להציל את החיים האלו.

אורלי לוי אבקסיס: היה ברור לכולנו שזה לא יכול להיות משהו שעליו אפשר להסתמך לאורך זמן כי זה היה פתרון זמני.

אורלי לוי אבקסיס: הממשלה התחייבה שבפרק זמן מסוים היא תביא פתרון משלה והיום אנחנו באים ודנים כדי לראות מה קורה עם זה.

אורלי לוי אבקסיס: אין לי מושג מה קורה עם אותו נדבן, כמה כספים הוא ייעד לאותו הפרויקט, מה המצב ואיך אנחנו יכולים להבטיח את שלומם של בעלי החיים, מה יקרה אם ביום נתון אחר ייגמר הכסף הפרטי של אותו נדבן שאנחנו מודים לו על תרומתו ומה יהיה גורלם של אותם קופים שאולי הצלנו אותם מניסויים או ממוות בטוח אבל אולי רק דחינו את קיצם ולא באמת הבאנו להם מזור וישועה.

אורלי לוי אבקסיס: אנחנו נתחיל את הדיון.

אורלי לוי אבקסיס: מי רוצה להציג את הנושא?

<עמוס רון: אני אציג.

<עמוס רון: גברתי יושבת הראש, תודה רבה.

<עמוס רון: אני יושב ראש הדירקטוריון יחד עם עדי גיל – אותו תורם שתרם כדי להציל את הקופים מחוות מזור – ואנחנו מנהלים ביחד חברה לתועלת הציבור שנקראת שמורת הקופים שהיא תולדה של המאבק שניהלה ענת רפואה וחברים אחרים בארגוני זכויות בעלי החיים אבל בעיקר היא עמדה בראש.

<עמוס רון: כתוצאה מהמאבק הזה תוקנה תקנה על ידי השר להגנת הסביבה גלעד ארדן שבעצם אסרה על ייצוא קופים החל מינואר 2015 אבל השאירה לקונה מסוימת גם בעצת היועץ המשפטי לממשלה, כנראה מסיבות של חשש לתביעה גדולה מהחברה, השאירה אפשרות לחברת BFC שהייתה בעלת הקופים למכור אותם ולייצר אותם לניסויים בבעלי חיים בחוץ לארץ.

<עמוס רון: מדובר על כ-1,250 קופים, מחציתם זכרים ומחציתן נקבות שהיו בסכנה לייצוא.

<עמוס רון: אז הקמנו את אותה חברה לתועלת הציבור, גייסנו חלק מהכסף הנדרש, בעיקר את הכסף לרכישת הקופים, וזה עלה לנו כשני מיליון דולר לפדות את הקופים מהחברה.

אורלי לוי אבקסיס: על כמה קופים מדובר?

<ענת רפואה: 1,250.

<עמוס רון: אנחנו שילמנו 1,500 דולר לפרט וזה כנראה מחיר הרבה יותר נמוך מאשר מוכנים לשלם על קוף כזה.

<עמוס רון: מדובר על קופים בריאים שנולדו בישראל בתנאי שבי.

<עמוס רון: במאמר מוסגר אני מוכרח לומר שזו הייתה טעות אנושית ומוסרית נוראית מטעם המדינה בכלל לאפשר ענף כזה שצדים קופים, בעיקר קופות, במאוריציוס, מביאים אותם לישראל לרבייה ומייצאים אותם.

<עמוס רון: הפכו ענף כלכלי שגלגל כמה מאות אלפי דולרים בשנה שרובם יצאו את עובדים זרים שטיפלו בקופים וזה לא תרם כלום לכלכלה.

<עמוס רון: זה היה עוול מוסרי וטוב שהוא תוקן.

אורלי לוי אבקסיס: שלום חברת הכנסת יעל כהן-פארן.

אורלי לוי אבקסיס: חיכינו לך.

יעל כהן-פארן: אני מתנצלת.

<עמוס רון: תודה על היוזמה.

<עמוס רון: אני נותן סקירה על המצב הנוכחי.

<עמוס רון: חברת שמורת הקופים חתמה על הסכם עם חברת BFC, אותה חברה שגידלה את הקופים לניסויים, להמשיך להחזיק ולטפל בהם לתקופה של שנתיים, מינואר 2015 עד ינואר 2017.

<עמוס רון: מה שקורה בינואר 2017, קורים בעצם שני דברים: האחד, הסכם החכירה על השטח שבו נמצאים היום הקופים בחוות מזור, במושב מזור, מסתיים ואין לנו יכולת וגם אין רצון למטפלים, לחברת BFC, להמשיך את הסכם החכירה הזה וגם אין מקורות כספיים.

<עמוס רון: עדי גיל פחות או יותר מיצה את התרומה שלו.

<עמוס רון: יכול להיות שנסחט עוד כמה חודשים אבל מהבחינה הזאת זה סוף הדרך ואנחנו נאלץ לסגור את החווה כדי לא להיות במצב שללא משאבים אנחנו יוצרים התחייבויות חדשות.

<עמוס רון: למעשה הקופים האלה יישארו ללא בית ממש במובן המילולי והמעשי של המילה וללא תקציב.

<עמוס רון: אגב, התקציב הנדרש הוא לא גדול.

אורלי לוי אבקסיס: כמה?

אורלי לוי אבקסיס: כמה עולה להחזיק אותם?

<עמוס רון: אנחנו משלמים בערך מאה אלף שקלים לחודש לאחזקת הקופים, וזה אומר צוות שמטפל בהם, עובדים זרים.

אורלי לוי אבקסיס: איזה חלופות קיימות?

<עמוס רון: החלופה העיקרית – ומיד ידבר גם נציג רשות הטבע והגנים כי זו חלופה שנדונה גם עם המשרד להגנת הסביבה וגם עם הרשות – היא להעביר את הקופים כמו שגרעין הרבייה, אותן 730 קופות שהיו אסורות לייצוא מלכתחילה והועברו כבר ליער בן שמן, למקום שנקרא מקלט הקופים שמנוהל בצורה טובה מאוד על ידי דוקטור תמר פלדמן שהיא אמונה על המשרד.

אורלי לוי אבקסיס: ביער בן שמן יש את פארק הקופים.

<ענת רפואה: נכון.

<ענת רפואה: יש את פארק הקופים ויש את מקלט הקופים.

<ענת רפואה: למקלט הקופים הועברו 750 קופים.

<ענת רפואה: לא הקופים שאנחנו קנינו.

<ענת רפואה: בחוות מזור היו אלפיים קופים, מתוכם 750 קופים שיובאו ממאוריציוס ואסור היה לחווה למכור אותם לניסויים.

<ענת רפואה: המדינה לקחה עליהם חסות והם הועברו למקלט הקופים בבן שמן.

<ענת רפואה: אלה ה-750.

<ענת רפואה: ה-1,250 קופים שנולדו בחווה ושמותר היה לחווה למכור אותם לניסויים, אותם שמורת הקופים פדתה, רכשה.

אורלי לוי אבקסיס: ואין יכולת להעביר גם אותם לאותו מקלט?

<עמוס רון: כן.

<עמוס רון: זה בדיוק מה שאנחנו רוצים לעשות.

<ענת רפואה: זאת הייתה התכנית.

<עמוס רון: על זה דיברנו.

<עמוס רון: אנחנו כבר שנה שלישית בעניין.

<עמוס רון: סיכמנו את זה עם השר להגנת הסביבה הקודם עמיר פרץ, עם מנכ"ל משרדו דוד לפלר, עם סמנכ"ל אכיפה במשרד.

אורלי לוי אבקסיס: אני מרגישה שתכף יבוא "אבל".

<ענת רפואה: התחלפה הממשלה.

<עמוס רון: זה הדבר היחיד שקרה.

אורלי לוי אבקסיס: ועם השר גבאי אתם לא מצליחים להגיע להסכמה?

<עמוס רון: האמת שמאז שהוא נכנס תפקידו ביקשתי להיפגש ולדון בנושא הזה.

<עמוס רון: הפגישה הראשונה שהייתה מאז התחלפה הממשלה הייתה עם מנכ"ל משרדו.

<עמוס רון: יש שרים בממשלה הזאת שיש להם ניגודי אינטרסים והם לא יכולים לעשות כל מיני דברים.

אורלי לוי אבקסיס: יש לו ניגודי אינטרסים לו רק בגז אלא גם בנושא של קופים?

<עמוס רון: מסתבר.

<עמוס רון: לא קשור לגז, אבל יש איזו בעיה.

<עמוס רון: לא חשוב.

<עמוס רון: הוא ביקש ממנכ"ל משרדו לטפל בעניין.

<עמוס רון: נפגשתי עם מנכ"ל המשרד השבוע.

<עמוס רון: יש לנו בעיה.

<עמוס רון: למשרד אין מדיניות בעניין הזה.

<עמוס רון: נציגת המשרד שיושבת כאן תיכף תאמר לכם שהמשרד איננו מכיר בשום התחייבות שנעשתה בקדנציה הקודמת, לא על ידי השר, לא על ידי המנכ"ל, לא על ידי הסמנכ"ל והקופים האלה הם בעיה שלנו.

<עמוס רון: אני מודיע לכם שהקופים האלה יפסיקו להיות בעיה שלנו ברגע שאנחנו כאנשי ציבור, מתנדבים, נפסיק לטפל בעניין ונחליט או לסגור את החברה או להיות שותפים של המדינה באחריות על הקופים.

<עמוס רון: אין אפשרות שאחרי תום השנה הזאת הקופים יישארו בחוות מזור וכנראה אין אפשרות לגייס את ההון הנדרש להמשיך ולטפל בהם.

<עמוס רון: תודה.

אורלי לוי אבקסיס: תודה רבה לך.

אורלי לוי אבקסיס: לפני שנקבל תגובה ונאפשר התייחסות לשאר האורחים, אני אתן את רשות הדיבור לחברת הכנסת יעל כהן-פארן.

יעל כהן-פארן: תודה רבה לך יושבת הראש.

יעל כהן-פארן: אני שמחה שהוועדה הסכימה לקדם את הדיון במסגרת יום בעלי החיים.

יעל כהן-פארן: יש כאן בעיה שכמו שאני מבינה אותה, המדינה פשוט לא רוצה לקחת אחריות.

יעל כהן-פארן: היא כן קיבלה החלטה להפסיק את גידול הקופים האכזרי בישראל, אולי בארץ זה לא היה אכזרי אבל העתיד שלהם היה אכזרי, אבל מאותו רגע שהתקבלה החלטה, היא לא לקחה שום אחריות.

יעל כהן-פארן: אז באמת קמה עמותה, קם תורם פרטי שהסכים לתרום ברוחב לב כדי להציל את אותם קופים כי אחרת באמת עתידם היה לניסויים.

יעל כהן-פארן: אני לא רואה מצב שיש כזאת סיטואציה שהמדינה לא לוקחת אחריות.

יעל כהן-פארן: זה לא איזה משהו שיהיה בו אחר כך משהו שחוזר על עצמו או איזושהי מחויבות שעכשיו אנחנו פותחים פתח ויקרו עוד דברים אלא זה איזושהי נקודה סינגולרית של אירוע שהוא חד פעמי, שהוא באמת קיצוני במהות שלו.

יעל כהן-פארן: הייתה חווה, החליטו בהחלטות ממשלה שלא תהיה יותר והאופציה הייתה או לשלוח את הקופים לאכזריות או להציל אותם והחליטו להציל אותם ובאמת לא בזכות הממשלה.

יעל כהן-פארן: עכשיו האחזקה היום יומית שלהם עולה המון כסף ואני גם בקשר עם אנשי הארגון ועם התורם שלהם שבאמת מתכוון להפסיק את תרומתו כי הקרן שלו הולכת ואוזלת.

יעל כהן-פארן: מה לעשות, הקופים ירעבו שם.

יעל כהן-פארן: כמו שאני מבינה, ב-1 בינואר 2017 אין אוכל לקופים ואין גם מקום להחזיק אותם.

אורלי לוי אבקסיס: עיקר הבעיה הוא שאין מקום.

יעל כהן-פארן: הם הרי לא יכולים להיות משוחררים, אנחנו לא רוצים להמית אותם, וזאת הייתה כל הכוונה של עצירת ההתעללות הזאת, ולכן צריך לראות מה עושים.

יעל כהן-פארן: אני באמת פונה.

יעל כהן-פארן: היה שר שהבטיח.

יעל כהן-פארן: נכון, זה לא נסגר בתקציב כי כזכור לכם לא היה תקציב בסוף 2014.

יעל כהן-פארן: הלכנו לבחירות.

יעל כהן-פארן: היום יש שר אחר, גישתו שונה, אבל מה לעשות, עדיין תחום בעלי חיים הוא באחריות של המשרד שלו גם אם הוא אוהב את בעלי החיים וגם אם הוא לא אוהב את בעלי החיים.

יעל כהן-פארן: יש כאן לקיחת אחריות שצריכה להילקח וכאן אני חושבת שהכנסת צריכה להשמיע את דברה.

יעל כהן-פארן: לא סתם ביקשתי את הדיון בוועדת הכספים כי בסופו של דב זה עניין תקציבי.

יעל כהן-פארן: צריך לכוון ולראות איך למצוא.

יעל כהן-פארן: זה לא כסף גדול אלא סדר גודל של מיליון שקלים בשנה ואני בטוחה שאפשר לקבל את התקציב הזה.

אורלי לוי אבקסיס: זה המון כסף כשמדובר בכיס פרטי של בן אדם וזה מעט כסף כאש מדובר בתקציב ממשלה.

יעל כהן-פארן: זה לא סביר שהכסף הזה יבוא מכיס פרטי של בן אדם.

יעל כהן-פארן: אני רוצה לברך.

יעל כהן-פארן: נמצאים כאן ילדים, בתי וחבריה מכיתה ו' בבית ספר שבילים מפרדס חנה, שהגיעו לביקור מיוחד בכנסת וחלקם הגיעו לדיון בוועדה.

יעל כהן-פארן: כולם רצו לבוא אבל הייתי צריכה לבחור כמ כדי שלא יעשו רעש.

יעל כהן-פארן: אני מברכת אותם.

אורלי לוי אבקסיס: הם מאוד שקטים.

אורלי לוי אבקסיס: תיהנו בביקור היום.

יעל כהן-פארן: אני אשמח לשמוע את הממשלה.

אורלי לוי אבקסיס: אנחנו נפנה לממשלה.

אורלי לוי אבקסיס: לפני שאנחנו פונים למשרד להגנת הסביבה, נרכז את עיקר השאלות וגם את הרעיונות לפתרון הבעיה כי קשה לי להאמין שהמשרד להגנת הסביבה – ותסלחו לי, אני לא אומרת את זה בביקורת אלא כציון – לא מסוגל לטפל או להביא פתרון ל-1,250 קופים.

אורלי לוי אבקסיס: קופים או קופות?

<גלי דוידסון: היו 637 קופות.

אורלי לוי אבקסיס: ביחס למי שלא רואה את עצמו אחראי, יש לך נתונים מדויקים.

<ענת רפואה: עליהן יש לה אחריות.

אורלי לוי אבקסיס: יש כאן סוג של צביעות.

אורלי לוי אבקסיס: יש לכם אחריות כי אתם קניתם אותן או הבאתם אותן ממדינת מקור ולכן לא יכולתם להשתמש בהן לייצוא.

אורלי לוי אבקסיס: בזכות הדיבור שלך תוכלי לסתור את מה שאני אומרת.

אורלי לוי אבקסיס: אנחנו מנסים לומר דבר מאוד פשוט.

אורלי לוי אבקסיס: הבאתם אותן והמחויבות שלכם הייתה, לפי תפיסת העולם שלכם או מי שהיה אצלכם, שאת הקופים המקוריים שהגיעו ממדינת המקור, מאוריציוס, אותם לא יכולתם לשלוח לניסויים או למכור אותם ולכן עליהם היה איזשהו סוג של קונצנזוס אבל את הילדים שלהם, את הדור הבא, ייעדתם להתעללות.

אורלי לוי אבקסיס: חד וחלק.

אורלי לוי אבקסיס: אנחנו לא נעשה מכבסת מילים כי זה מיותר.

אורלי לוי אבקסיס: לכן מצאתם פתרון רק לקופים שהגיעו ארצה ועליהם לא יכולתם לתת את האישור לניסויים או למכירה שאנחנו יודעים מה מטרתה.

אורלי לוי אבקסיס: לכן מצאתם פתרון מסוים וידעתם שתקום זעקה.

אורלי לוי אבקסיס: ראיתם את הציבור נלחץ ומתגייס.

אורלי לוי אבקסיס: אתם יודעים מה?

אורלי לוי אבקסיס: אני חושבת שאחד מהערכים הבסיסיים ביותר שלנו כעם, זה הנושא של צער בעלי חיים.

אורלי לוי אבקסיס: זה הופיע בתקופות בהן עמי הארץ לא בדיוק ייחסו לבעלי החיים זכויות או רגשות או כאב ובדרך כלל הם היו שם כדי לשרת את בני האדם.

אורלי לוי אבקסיס: אנחנו כעם שהפך לעם היהודי, כבני ישראל שהפכו לעם היהודי, קיבלנו עלינו את אחת מהמצוות שאומרת להקפיד על ביטחונם, על בריאותם ואפילו בנושא של האכלה כי מי שלא יודע, בחוק העברי אפילו יום מנוחה ניתן לבהמות משא.

אורלי לוי אבקסיס: לפני שהבן אדם מתיישב לאכול הוא ומשפחתו בשבת, עליו לדאוג קודם כל לבעלי החיים.

אורלי לוי אבקסיס: אני מאמצת בעלי חיים אצלי בבית ומטפלת בהם, והרבה פעמים אני לא בחרתי לאמץ אותם אבל אני שמחה שהילדים שלי עושים זאת כי זה מראה על איזשהו ערך אנושי ראשון במעלה.

אורלי לוי אבקסיס: המשרד להגנת הסביבה, זה חלק מהתפקידים שלו.

אורלי לוי אבקסיס: זה לא נמצא במשרד אחר אלא במשרד להגנת הסביבה ולכן אתם אלה שתידרשו להביא את הפתרון ולא יהיו כאן משחקים.

אורלי לוי אבקסיס: עכשיו אני רוצה לפנות לענת רפואה, עמותת מאחורי דלתות המעבדה, שהובילה את המאבק להצלת הקופים והקופות.

<ענת רפואה: תודה רבה.

<ענת רפואה: אני רוצה להוסיף על הדברים שאמר עמוס רון.

<ענת רפואה: כאשר הגענו למועד הזה של סוף 2014, לקראת החלת התקנה שאסור יהיה לייצא קופים לניסויים, באמת בחווה היו אלפיים קופים, המשרד להגנת הסביבה לא התנדב לקחת את ה-750 קופים אלא זה היה לפי הוראות בית המשפט.

<ענת רפואה: בעלי חוות מזור עתרו נגד המשרד להגנת הסביבה ספציפית לגבי ה-750 הקופות האלה שהמשרד להגנת הסביבה אישר להם לייבא ממאוריציוס כי הם טענו שאין להם לשם מה להאכיל אותן ואין להם כל סיבה להחזיק אותן כי לא נותנים להם לייצא.

<ענת רפואה: אז בית המשפט – זאת לא הייתה פסיקה – הדריך את המשרד להגנת הסביבה ואמר שהם צודקים וכי המשרד צריך לקחת אחריות על כך.

<ענת רפואה: אז המשרד להגנת הסביבה בשקט הקים להם חצרות יפים במקלט הקופים והעביר לאט לאט את 750 הקופים או את 650 הקופים בשיתוף עם רשות הטבע והגנים.

<ענת רפואה: אכן עשו פעולה יפה.

<ענת רפואה: כאשר הגענו למועד הזה והיינו במתח מאוד מאוד גדול האם אנחנו נצליח לקנות את הקופים ולהציל אותם או שהם ימכרו אותם למעבדות ביותר כסף, למזלנו הצלחנו לקנות אותם.

<ענת רפואה: אנחנו ישבנו עם השר להגנת הסביבה ועם מנכ"ל המשרד.

אורלי לוי אבקסיס: מאז התחלפו כמה שרים.

<ענת רפואה: ישבנו עם עמיר פרץ, ישבנו עם המנכ"ל של המשרד להגנת הסביבה, ישבנו עם ראש מערך האכיפה, ישבנו עם הגברת גלי דוידסון שהיא ראש מערך ההגנה על בעלי חיים ועשינו תכניות.

<ענת רפואה: ישבנו גם עם רשות הטבע והגנים.

<ענת רפואה: עשינו תכניות ואמרנו שאנחנו נקנה את הקופים האלה, אנחנו נוציא את שני מיליון דולר כדי להציל את החיים של 1,250 הקופים אבל לא נוכל להחזיק אותם לכל החיים אחר כך.

<ענת רפואה: אמרנו להם שאנחנו באים לקראתם ולכן בואו נעבוד בשיתוף פעולה.

<ענת רפואה: הם הציעו בעצמם, המשרד להגנת הסביבה ישב לידינו עם תכניות, ואמרו שהם יקימו להם חצרות בבן שמן על חשבונם.

<ענת רפואה: הם אפילו נקבו בסכום כסף שיעלה להם.

<ענת רפואה: כלומר, היו להם כבר תכניות בנושא.

יעל כהן-פארן: מה היה הסכום?

<ענת רפואה: באזור החמישה מיליון שקלים להקמת החצרות.

יעל גרמן: הקמה חד פעמית.

<ענת רפואה: כן.

<ענת רפואה: ההקמה עצמה.

<ענת רפואה: אחר כך הם יחזיקו אותם שם בשיתוף אתנו.

<ענת רפואה: זאת אומרת, הם מאוד שמחו שאנחנו ניקח חלק.

יעל גרמן: כמה זה היה צריך לעלות, השוטף?

<ענת רפואה: עוד לא הייתה לנו עלות מדויקת של כמה יעלה להחזיק אותם.

<ענת רפואה: אנחנו כן יודעים שמדובר על תקופה של בסביבות עשרים שנים כי ה-1,250 קופים האלה הם צעירים, הגיל הממוצע שלהם הוא שלוש וחצי והם חיים בטבע עד גיל 25.

אורלי לוי אבקסיס: הם מסורסים ומעוקרים?

<ענת רפואה: כן.

<ענת רפואה: אנחנו על חשבוננו עיקרנו אותם עכשיו.

<ענת רפואה: למעשה סירסנו את הזכרים.

<ענת רפואה: היו תכניות.

<ענת רפואה: היה אפילו תאריך יעד.

<ענת רפואה: הישיבה הזאת התקיימה בינואר ובפברואר 2015 והיה אפילו תאריך יעד.

<ענת רפואה: דיברנו על כך שהכוונה היא שבסביבות מאי-יוני, לקראת תחילת הקיץ של 2015, נתחיל להעביר את הקופים מחוות מזור.

יעל גרמן: אז מה קרה?

<ענת רפואה: אז התחלפה הממשלה.

<ענת רפואה: התמנה שר חדש, מר אבי גבאי, ומיד עם כניסתו לתפקידו, אנחנו יצרנו אתו קשר וביקשנו להיפגש כדי להתקדם כי אנחנו כבר בסוף מרץ.

<ענת רפואה: ביקשנו שנתקדם כי יש לנו תכנית ובינתיים מחודש ינואר אנחנו ממנים את החזקת הקופים בחווה.

<ענת רפואה: אני מתקנת אותך, הסכום הוא לא מאה אלף שקלים אלא 120 אלף שקלים בחודש, הסכום שעולה לנו להחזיק אותם שם.

<ענת רפואה: השר מתעלם מאתנו.

<ענת רפואה: מושך זמן ומושך זמן.

אורלי לוי אבקסיס: זה מוזר.

אורלי לוי אבקסיס: הוא נמצא בחוק הנורבגי-הישראלי והוא פטור מהצבעות בכנסת ומדיונים בכנסת.

אורלי לוי אבקסיס: זה אומר שזה משאיר לו המון זמן פנוי ביחס לשרים האחרים.

אורלי לוי אבקסיס: זאת הערת אגב שלי.

אורלי לוי אבקסיס: את יכולה להמשיך.

יעל כהן-פארן: זה לא בסדרי העדיפויות של השר.

יעל כהן-פארן: אנחנו רואים את זה בעוד תחומים.

אורלי לוי אבקסיס: יש עוד בעלי תפקידים בתחומים שונים במשרד שכן הייתי רוצה לשמוע אותם בנושא ומה הם חושבים שזה תפקיד המשרד.

<ענת רפואה: אני רוצה לומר שאנחנו מאוד מאוכזבים.

יעל גרמן: אני דווקא רוצה לצאת להגנתו.

יעל גרמן: אני חושבת שהוא שר מעולה.

יעל כהן-פארן: בתחומים שהוא מתעניין בהם.

יעל גרמן: כן.

יעל גרמן: בתחום איכות הסביבה.

יעל גרמן: אני פשוט לוקחת על עצמי.

יעל גרמן: אני חושבת ששתינו ניקח על עצמנו לפנות אליו כחברי כנסת וכיושבות ראש השדולה.

אורלי לוי אבקסיס: מעבר לכך, אני באמת לא רצה לבקר אתכן אבל האם ביקשתם בקשה ודיון בוועדת הכספים בטרם פניתם לשר?

יעל כהן-פארן: אני אתקן.

יעל כהן-פארן: אני שוחחתי עם גלי לאחר שפנינו לבקש את הדיון הזה.

יעל כהן-פארן: אני בקשר מתמיד עם לשכת השר ואני יודעת מה סדרי העדיפויות שלו ואני יודעת שיש דברים שעדיף לא לפנות אליו כי אתה יכול ליפול יותר.

יעל כהן-פארן: זה מגישושים.

יעל כהן-פארן: זה לא שלא הייתה פנייה אלא היו גישושים.

אורלי לוי אבקסיס: הבנתי עכשיו דברים נוספים.

אורלי לוי אבקסיס: אנחנו נפנה גם בשם הוועדה.

אורלי לוי אבקסיס: הנושא הזה יקר ללבי.

יעל גרמן: גם צריך לברר אם היה תקציב.

<ענת רפואה: הם אמרו אז שיש להם תקציב להקמת החצרות.

<ענת רפואה: לגבי האחזקה שלהם הם יצטרכו לבקש.

אורלי לוי אבקסיס: רשות הטבע והגנים, הייתה תכנית, הייתה מחשבה, היה איזשהו סידור עבודה, הייתם שותפים?

<רוני מלכא: אני ממונה על אכיפת החוק ברשות הטבע והגנים, על כל נושא אחזקת בעלי חיים.

<רוני מלכא: כמובן שהיינו בכל התהליך הזה עם היועץ המשפטי לממשלה, הבג"צים, המדינה וכולי.

<רוני מלכא: אנחנו אישית לא רוצים לראות את הקופים בארץ, לא לניסויים, כי אנחנו מאוד חוששים שהתנאים בהם הם מוחזקים היום במקלט הקופים – כל המקום הזה נבנה בחופזה – אם לא יושקע שם כסף רציני, הקופים עלולים לברוח וזה סיכון יותר גדול לכולנו אם קופים יסתובבו בארץ בחוץ.

<רוני מלכא: אין להם בית גידול טבעי, אין להם אוכל טבעי, הם עלולים לתקוף אנשים.

<רוני מלכא: יש סיכון אקולוגי וסיכון ממשי לחיי אדם.

<רוני מלכא: היינו רוצים לראות אותם במקלטים מתואמים בחוץ לארץ ולזה צריך כסף.

<ענת רפואה: אבל אתה יודע שזה לא עבד.

<ענת רפואה: ניסיתם.

<רוני מלכא: זה דורש כסף וזמן.

אורלי לוי אבקסיס: למה אנחנו צריכים לשלוח אותם לחוץ לארץ?

<רוני מלכא: כי כרגע התנאים בהם הם מוחזקים כיום, אם לא ישקיעו שם כספים ובנייה רצינית של כלובים, כמו שצריך להחזיק קופים כדי שלא יברחו, המצב יהיה שבתוך כמה שנים קופים יסתובבו בחוץ ואי אפשר יהיה לתפוס אותם.

<רוני מלכא: חלקם גם ימותו מרעב.

<רוני מלכא: צריך להסתכל גם על הטווח הרחוק ולא רק על מה קורה עכשיו, היכן נחזיק אותם.

אורלי לוי אבקסיס: בין הפתרונות אליהם נדרשתם, חלקם היה גם פיזור?

אורלי לוי אבקסיס: אני יודעת שיש לכם אצלנו ליד הבית גן גורו, יש את הספארי, יש את גן החיות התנ"כי.

<רוני מלכא: חשבנו על מקומות שונים אבל הגענו למסקנה שדווקא בגלל שהקופים האלה גודלו בתנאים בהם הם גודלו ולהכניס אותם בלהקות שונות, זה פרויקט יותר מורכב מאשר להחזיק אותם במקום הזה.

<רוני מלכא: המקום הזה הוא מקום טוב אלא שצריך לבנות ולהשקיע שם כסף.

<רוני מלכא: זאת הדאגה שלנו.

<רוני מלכא: הדאגה השנייה שתמיד חששנו מפניה היא שכאשר יזם זר, אדם זר קונה ואומר מלכתחילה שהוא רוכש את הקופים אבל תדעו לכם שהוא לא יוכל לטפל בהם, אנחנו מודאגים כי אנחנו לא יודעים מה יקרה בסוף השנה.

<רוני מלכא: היו לנו שיחות עם המשרד והיו לנו שיחות עם כל העולם אבל אנחנו כרגולטורים מאוד דואגים כי אני גוף מתוקצב ואין לי שקל מיותר.

<רוני מלכא: מה שהאוצר נותן לי, זה מה שיש לי.

<רוני מלכא: אם האוצר לא מתקצב אותי בשקל נוסף, אין לי את השקל הנוסף הזה.

<רוני מלכא: אני צריך להגיד שאנחנו מאוד מאוד חוששים מהמהלך הזה.

<רוני מלכא: אמרת שכולנו באים מצער בעלי חיים.

<רוני מלכא: בסדר, מדינת ישראל השקיעה בזה.

<רוני מלכא: משרד החקלאות.

<רוני מלכא: בזמנו השקיעו בכל הפרויקטים של יענים, של תנינים, של קופים.

<רוני מלכא: השקיעו.

<רוני מלכא: המדינה נתנה להם את הכסף להקים את הפרויקטים החקלאיים האלה אבל היום השתנו הרוחות, השתנו הזמנים, כמעט ולא משתמשים בחיות בר למוצרים תעשייתיים, ניסויים, וצמצמו הרבה מאוד את התחום הזה וצריך להגיד את זה כי זה לטובה, אבל עדיין זה קיים בכל העולם ואנחנו נשארנו עם הצרה הזאת כאן בארץ בלי שקל, בלי שאף אחד מתקצב אותנו, בלי שאנחנו יכולים לדעת איך להתמודד עם זה.

אורלי לוי אבקסיס: יש לכם הערכה בכמה כסף מדובר?

<רוני מלכא: ההערכה של אחזקת הקופים במקלט הקופים היא תהיה יותר זולה אם כי ההשקעה בכלובים דורשת יותר כסף ויותר תשומות מבחינת תשומות מעשיות כמו בנייה יותר איכותית והגנה יותר טובה על הקופים כדי שלא יצאו.

<רוני מלכא: צריך לחשוב על הקוף שיוצא, מה יקרה לו כשהוא יצא מהכלוב הזה ולא רק מה יקרה לנו.

<רוני מלכא: לזה צריך להשקיע שם כספים.

<רוני מלכא: מה שנעשה שם נעשה בחופזה, הקימו כמה מכלאות, חילקו אותם לקבוצות אבל זה לא הפתרון.

<רוני מלכא: זה פתרון זמני ותאמיני כבוד היושבת ראש שאחרי כל סערה אני מתקשר למנהלת המקלט דוקטור תמר פלדמן ואני שואל אותה אם הם לא ברחו ואם לא קרה איזה אסון.

<רוני מלכא: זה המצב כרגע וזאת הדאגה שלנו.

<רוני מלכא: צריך להגיד שהמשרד לקח אחריות והשקיע שם כספים ומשקיע ונותן לה כסף להאכיל את החיות.

יעל גרמן: איזה משרד?

<רוני מלכא: מקרן צער בעלי חיים.

<רוני מלכא: תכף גלי תדבר על הקרנות האלה.

<רוני מלכא: המשרד להגנת הסביבה, משרד האם שלנו.

<רוני מלכא: כרגע המצב העתידי הוא מדאיג.

<רוני מלכא: אני שמח שהנושא עולה כאן לדיון כי צריך לחשוב שברגע שהמדינה החליטה לעשות את אותה תקנה ולאסור את הוצאת הקופים, היא צריכה לקחת עליה אחריות.

יעל כהן-פארן: מה הפתרון שאתה רואה כרשות ה טבע והגנים גם מבחינה תקציבית ועד כמה הוא ריאלי?

<רוני מלכא: אנחנו כרגע לא הגענו לרמה הזאת של דיוני תקציב.

אורלי לוי אבקסיס: אבל היו לכם שנתיים להכין איזושהי חלופה כי ידעתם שמשהו יקרה.

אורלי לוי אבקסיס: יש נקודת זמן בה הנדבן לא יוכל להמשיך.

<רוני מלכא: צודקת.

<רוני מלכא: אנחנו כל הזמן יושבים אתם ונפגשים.

<רוני מלכא: עם עמוס אני נפגש ומדבר וגם עם המשרד להגנת הסביבה.

<רוני מלכא: אנחנו פועלים וזה לא שאנחנו לא פועלים.

<רוני מלכא: אפילו נפגשתי עם היזם ומצאתי פתרון להחזיק אותם אולי עוד שנה-שנתיים בחוות מזור ונשלם לו כסף כדי שהוא ימשיך להחזיק לנו את הקופים די שנגמור את הפרויקט במקלט הקופים כי יש שם בעיה תכנונית קשה לקבל את הקרקע.

<רוני מלכא: אתם יודעים מה זה תכנון במדינת ישראל.

<רוני מלכא: לקבל קרקע להרחבה, מינהל וכולי.

<רוני מלכא: מנהל האשכול לקח אותנו למינהל כדי לנסות לקדם את זה אבל צריך להביא את התקציב לזה.

<רוני מלכא: אנחנו עדיין חושבים שיש אפשרויות להוציא חלק מהקופים למקלטים בחוץ לארץ ולתת להם תנאים לא פחות טובים מאלה שיקבלו בארץ.

<רוני מלכא: לזה צריך תקציב.

<רוני מלכא: יכול להיות שההשקעה בארץ תהיה יותר קטנה ויותר מינימלית, אבל יהיו כאן קופים כי לא את כולם נוכל להוציא.

<רוני מלכא: לכן אנחנו מאוד מודאגים ואנחנו דווקא באים מהצד של הקוף.

<רוני מלכא: אנחנו אומרים מה יקרה לקוף אם הוא יברח ולא יקרה לו טוב.

<רוני מלכא: לא יקרה לו טוב ולא יקרה לנו טוב וכך זה לא יכול להימשך.

<רוני מלכא: אנחנו מודאגים מכך שהם עוזבים.

<רוני מלכא: הם קנו קופים, עברו שנתיים ועכשיו זהו.

<רוני מלכא: אף אחד לא יודע מי מאכיל אותם.

יעל גרמן: אני חושבת שקודם כל צריך לומר להם תודה.

<רוני מלכא: תמיד אמרתי להם תודה.

יעל גרמן: הם הצילו את הקופים.

אורלי לוי אבקסיס: ואת האנושיות שלנו כחברה.

<רוני מלכא: ישבנו אצל היועץ המשפטי לממשלה ויינשטיין ואי אפשר להגיד עליו שהוא לא איש שאוהב בעלי חיים.

<רוני מלכא: ישבנו אצלו בדיונים וההתלבטויות שלו היו אמיתיות.

<רוני מלכא: ישבנו אצלו לא בדיון אחד אלא במספר דיונים.

<רוני מלכא: גם הוא בירך על המהלך הזה.

יעל גרמן: הבג"ץ למעשה חייב את המדינה לטפל.

יעל גרמן: אם המדינה לא תטפל, יכול להיות שצריך לחזור אליו.

אורלי לוי אבקסיס: מה זה חייב?

אורלי לוי אבקסיס: הוא שלח אותם והבהיר להם לגבי ה-650 קופים.

<ענת רפואה: זה לא היה בג"ץ.

<ענת רפואה: זה היה בבית המשפט המחוזי.

אורלי לוי אבקסיס: הוא אמר להם שעל הקופים האלה יש להם אחריות.

<רוני מלכא: אני אעשה סדר.

<רוני מלכא: ישבתי שם.

<רוני מלכא: זה היה בג"ץ.

<רוני מלכא: בג"ץ ביקש את המדינה לשקול מהיבטים של צער בעלי חיים לגבי ה-700 המבוגרים.

<רוני מלכא: הוא לא אסר להוציא אותם אבל הוא אמר שהוא רואה מקום לשקול.

<רוני מלכא: זה חזר ליועץ המשפטי והוא נתן הנחיה שאת ה-700 האלה לא מוציאים.

<רוני מלכא: זאת הייתה הנחיה של היועץ המשפטי לממשלה בעקבות בקשת בג"ץ לחון אותם.

<רוני מלכא: תקראי לזה לחון אותם.

<רוני מלכא: אני מדבר על ה-700 הקופות.

<ענת רפואה: אנחנו מדברים על האחזקה שלהם.

<גלי דוידסון: זה לא מדויק.

<גלי דוידסון: אני רוצה להבהיר.

אורלי לוי אבקסיס: תמתיני כי אני רוצה שתתייחסי בסוף.

<ג'והן פינברג: אני מהטכניון, הפקולטה לרפואה.

<ג'והן פינברג: אני יושב ראש הפורום הבין-אוניברסיטאי לניסויים ביו-רפואיים במדינת ישראל.

<ג'והן פינברג: אני רוצה להגיד משהו שקשור לנושא כי אחרת כמובן לא הייתי חושב להעלות אותו.

<ג'והן פינברג: אני מדבר בשם החוקרים במדינה.

<ג'והן פינברג: נכון שאתם רואים את המבצע הזה של הצלת הקופים מניסויים כדבר מעולה, אבל צריך לזכור שיש גם צד שני למטבע ויש ניסויים מסוימים שחייבים לבצע אותם בקופים כי בדרך אחרת אי אפשר ואלה ניסויים שמכוונים לריפוי מחלות מאוד קשות בבני אדם.

אורלי לוי אבקסיס: אני מבינה שאתם רוצים את הקופים לניסויים.

<ג'והן פינברג: יש לנו מספר קבוצות של חוקרים במדינה שהם בשלב מתקדם בעבודה וכל מה שקרה בחוות מזור כמובן מאוד מאוד פגע בעבודה המדעית הברוכה שלהם.

<עמוס רון: מה זה השטויות האלה?

אורלי לוי אבקסיס: אני מבקשת.

אורלי לוי אבקסיס: הוא בזכות דיבור.

<ג'והן פינברג: השר ארדן הביא לכך שיחסלו את חוות מזור ובהמשך אל על מסרבת להטיס חיות לניסויים.

<ג'והן פינברג: עם כל הכבוד לכל התחושות של האנשים, במיוחד לילדים ולכולנו כי בעצם כולנו אוהבים חיות, וגם אני אוהב קופים ואני אוהב כל חיה אחרת, אבל באיזשהו מקום צריכים להבין שבריאות וחיים של בני אנוש הם דבר מעולה.

<ג'והן פינברג: ציטטת את התנ"ך ויש לנו אפילו קביעה של רבנים האומרים שקודם כל חשובים חיי בני אדם ואם חייבים להשתמש בחיה, צריך לעשות זאת.

יעל כהן-פארן: זה לא הדיון כאן.

יעל כהן-פארן: לא מדברים על ניסויים.

אורלי לוי אבקסיס: אני מבינה.

אורלי לוי אבקסיס: אני חושבת שקצת התבלבלת.

אורלי לוי אבקסיס: עברנו את השאלה הזאת.

אורלי לוי אבקסיס: המדינה כבר נתנה את דעתה על כך.

אורלי לוי אבקסיס: הפור לגבי ניסויים או לא ניסויים בבעלי חיים כבר נפל.

אורלי לוי אבקסיס: אני חושבת שהטכנולוגיה כל כך התקדמה, גם הרפואה וכדומה, שאפשר בתנאי מעבדה להשיג תוצאות מסוימות בלי להתעלל בבעלי חיים.

אורלי לוי אבקסיס: אבל עזוב, זה לא הוויכוח אלא זאת שאלה אתית אחרת.

<ג'והן פינברג: אני מצטער, אבל זה לא נכון.

אורלי לוי אבקסיס: אתה מציע שבמקום שנשלח את הקופים לניסויים בחוץ לארץ, שנאשר לכם לעשות את הניסויים בארץ.

<ג'והן פינברג: לא.

<ג'והן פינברג: זה לא מה שאמרתי.

<ג'והן פינברג: אני רוצה לומר לנושא הכספים.

<ג'והן פינברג: חוקרים שלנו שחלק מהם לא יכולים לחקור או שצריכים להוציא הון עתק כדי להביא קופים בטיסות אחרות באיזושהי דרך למדינה, זה מאוד פוגע בהם.

<ג'והן פינברג: אם לוקחים בחשבון במדינה שצריך לתת כסף לחווה הזאת בבן שמן, שימצאו גם פתרון לחוקרים האלה.

<ג'והן פינברג: זאת הדרישה שלי.

<ג'והן פינברג: אם נותנים כספים, שיתחשבו בעמותות לזכויות בעלי חיים שהיום יש להן כסף רב.

<ג'והן פינברג: אם זה כל כך חשוב להן, שגם הן ישתתפו.

יעל כהן-פארן: איזה כסף יש להן?

יעל כהן-פארן: אני לא שמעתי.

אורלי לוי אבקסיס: אני חייבת לומר משהו.

אורלי לוי אבקסיס: די מפליא אותו, לא רק שאתם משתתפים בדיון אלא שאתם מבקשים לשנות את האופי ביום של צער בעלי חיים שמצוין בכנסת.

אורלי לוי אבקסיס: אתם לא עושים יחסי ציבור טובים לעצמכם, בטח לא ביום כזה.

אורלי לוי אבקסיס: לא בחרתם לכם את העיתוי, לא את הוועדה ובמקרה גם מי שיושבת בראשה היום והיא לא נמצאת במקום הזה.

אורלי לוי אבקסיס: תודה.

אורלי לוי אבקסיס: אני מודה לך על ההשתתפות אבל לא, תודה.

אורלי לוי אבקסיס: זאת לא הצעה שנאמץ.

אורלי לוי אבקסיס: בטוח לא.

<אילון ועדיה: אני פרופסור למדעי המוח.

<אילון ועדיה: אני מזדהה בלב שלם עם כל מי שדואג לפתור את הבעיה שנוצרה בעקבות סגירת החווה.

<אילון ועדיה: אני לא מזדהה עם הרעיון שישראל תייצא קופים.

<אילון ועדיה: היא לא חייבת לייצא קופים.

<אילון ועדיה: אני חוקר מוח ומשתמש בקופים.

<אילון ועדיה: את יכולה להפסיק לחייך כי את מראש שונאת אותי.

אורלי לוי אבקסיס: לא.

<אילון ועדיה: כך הצגת את זה.

אורלי לוי אבקסיס: לא.

אורלי לוי אבקסיס: אני לא שונאת.

אורלי לוי אבקסיס: אני שואלת אם יש חלופות.

<אילון ועדיה: סליחה, עם כל הכבוד ליושב ראש הוועדה, את נתת לי את זכות הדיבור ואני מבקש לממש אותה.

אורלי לוי אבקסיס: בכל רגע נתון אני יכולה גם לקחת ממך את זכות הדיבור, אם מוצא חן בעיניך או לא מוצא חן בעיניך.

אורלי לוי אבקסיס: אתה לא תאמר לי על תחושות אובייקטיביות או סובייקטיביות שלי, אם אני שונאת, לא שונאת, אוהבת או לא אוהבת.

אורלי לוי אבקסיס: אתה לא פרופסור לנבכי תחושותיו של האדם.

<אילון ועדיה: את חושבת שזה - - -

אורלי לוי אבקסיס: תודה רבה.

אורלי לוי אבקסיס: סיימת לדבר.

אורלי לוי אבקסיס: הבא בתור.

<אילון ועדיה: לקחת לי את זכות הדיבור ולא נתת לי לדבר.

אורלי לוי אבקסיס: נכון.

<אילון ועדיה: אני רוצה לומר.

<אילון ועדיה: ממשלת ישראל - - -

אורלי לוי אבקסיס: אין לך זכות דיבור, בבקשה.

<אילון ועדיה: לא מוכנים לשמוע את דבר המדענים במדינת ישראל.

<אילון ועדיה: אתם לא מוכנים לשמוע.

אורלי לוי אבקסיס: איפה משמר הכנסת?

<אילון ועדיה: אתם לא מוכנים לשמוע את דבר המדענים.

<אילון ועדיה: אתם לא יודעים מה קורה.

אורלי לוי אבקסיס: אני מבקשת ממך לצאת החוצה.

אורלי לוי אבקסיס: אני מבקשת בזה הרגע, צא החוצה.

יעל כהן-פארן: אתה לא הבנת?

יעל כהן-פארן: אתה ל א תנצל את הבמה במסגרת יום צער בעלי חיים בכנסת.

יעל כהן-פארן: תיזום דיון ביום אחר ותבקש לעשות דיון בנושאים האלה.

<אילון ועדיה: על סמך מה את מציאה אותי?

<אילון ועדיה: אמרתי משהו לא נכון?

יעל כהן-פארן: אתה מתפרץ.

יעל כהן-פארן: יושבת הראש ביקשה ממך להפסיק לדבר.

יעל כהן-פארן: סיימת את זכות הדיבור שלך ואתה לא מקשיב לה.

<אילון ועדיה: יושבת הראש התפרצה לדבריי.

אורלי לוי אבקסיס: ליושבת הראש יש את הזכות לקבוע את סדר הדוברים והזמן.

יעל כהן-פארן: יש לה את הזכות להוציא אותך.

יעל כהן-פארן: אתה לא הבנת את סדר הדברים כאן.

אורלי לוי אבקסיס: תודה רבה.

אורלי לוי אבקסיס: סיימת את חלקך.

<אילון ועדיה: את לא רוצה לשמוע גם את הצד השני של הדברים.

אורלי לוי אבקסיס: סיימת את הדיון.

אורלי לוי אבקסיס: תוציאו אותו.

אורלי לוי אבקסיס: לא צריך בכוח.

אורלי לוי אבקסיס: בצורה יפה ומנומסת.

<עמוס רון: מסתבר שלא מספיק מוח אלא צריך גם שכל.

אורלי לוי אבקסיס: צריך גם רגש.

<אילון ועדיה: חבל מאוד שאת לא שומעת.

אורלי לוי אבקסיס: חבל מאוד שאתה ניצלת את זמנך בצורה כזאת.

אורלי לוי אבקסיס: החוצה.

<אילון ועדיה: אם הילדים שלכם יהיו חולים, לא יהיה אכפת לכם.

<אילון ועדיה: שהקופים ימותו, לא יהיה אכפת לכם.

<ענת רפואה: לך אכפת.

<ענת רפואה: שלושים שנים אתה מנתח מוחות של קופים.

אורלי לוי אבקסיס: אני מבקשת.

אורלי לוי אבקסיס: אנחנו לא בדיון הזה.

אורלי לוי אבקסיס: הפור כבר נפל.

אורלי לוי אבקסיס: זה דיון שכבר היה ואם היה צריך להיערך, הוא נערך בעבר.

אורלי לוי אבקסיס: נגמר.

אורלי לוי אבקסיס: לא חוזרים אחורה.

אורלי לוי אבקסיס: אתה רצית את זכות הדיבור?

אורלי לוי אבקסיס: בבקשה.

אורלי לוי אבקסיס: (פרופ' אילון ועדיה מוצא מהישיבה)

<שגיא אגמון: אני היועץ המשפטי של שמורת הקופים.

<שגיא אגמון: רציתי להתחבר לנקודה הזאת של הפתרון בבן שמן שזה פתרון שלמרות שהוא פתרון מערכתי נכון, הוא דורש עבודה, הוא דורש תהליכים תכנוניים, הוא דורש הסכמה של הבעלים של הקרקע וקרן קיימת לישראל.

<שגיא אגמון: יש כאן מקום שצריך להיכנס אליו ולהתחיל לגרום לתהליכים האלה לקרות כי הם קורים ברקע.

<שגיא אגמון: יש ישיבות, דנים, מדברים אבל זה לא מתקדם.

אורלי לוי אבקסיס: אנחנו נקצוב את זה בזמן.

<שגיא אגמון: בדיוק.

<שגיא אגמון: חייבים לשים נקודת זמן.

אורלי לוי אבקסיס: תודה.

<עליזה ברקן: אני נציגה של הקול לחסרי הקול והשם אומר מה שזה.

<עליזה ברקן: אני שמחה שאת בראש הוועדה כי יש לי תחושה שהקופים הרוויחו מזה.

<עליזה ברקן: אני הייתי מבקשת להתייחס לנושא המינהלי של שמורת הקופים ויש לי כמה שאלות.

<עליזה ברקן: מי מנהל בפועל באמת את שמורת הקופים?

<ענת רפואה: מה זה רלוונטי?

<עליזה ברקן: זה רלוונטי.

<עמוס רון: את רוצה תשובה לפרוטוקול?

<עליזה ברקן: כן.

<עליזה ברקן: תשובות לפרוטוקול.

<עליזה ברקן: שאלה שנייה היא האם יש הוצאות של קופים למעבדות לניסויים בארץ או בחוץ לארץ?

<עליזה ברקן: אני מקווה לקבל תשובות אמיתיות.

אורלי לוי אבקסיס: מה את שואלת?

<עליזה ברקן: אם יש הוצאה לניסויים.

אורלי לוי אבקסיס: מתוך המקלט?

<עליזה ברקן: מתוך חוות מזור.

אורלי לוי אבקסיס: מתוך ה-1,250 שקנינו.

<עליזה ברקן: האם יש עדיין הוצאה למעבדות בארץ או בחוץ לארץ והאם יש איזשהו פיקוח ומישהו מפקח על חוות מזור?

<עליזה ברקן: אלה שלוש שאלות שנשארו לי מתוך כמה שאלות שרציתי לשאול.

<עליזה ברקן: הערה אחרונה.

<עליזה ברקן: אני מאוד אשמח אם כל מי שחושב על איזשהו ניסוי, אני ראיתי תמונה אחת בודדת ואני מבקשת להתייחס אל הקופים לפחות כאל בני דודים.

אורלי לוי אבקסיס: אל תגזימו.

אורלי לוי אבקסיס: אנחנו רואים בהם בעלי חיים לכל דבר.

אורלי לוי אבקסיס: בעלי חיים.

אורלי לוי אבקסיס: אם אתם רוצים להפוך את הוויכוח כאן לאבולוציה, כן, לא, דת מול זה, זה לא המקום וזה לא הוויכוח.

אורלי לוי אבקסיס: אנחנו לא נכנסים לזה.

אורלי לוי אבקסיס: תודה.

אורלי לוי אבקסיס: בואו נתייחס אליהם כאל בעלי חיים עם תחושות ועם כאב.

אורלי לוי אבקסיס: אני מאוד מוטרדת מחלק מהשאלות כי זה פתאום מציג את התמונה אחרת.

<ענת רפואה: אני אסביר לך.

<עמוס רון: אני רוצה לענות לפרוטוקול.

<עמוס רון: לשאלתך הראשונה, מי מנהל את החווה בפועל.

<עמוס רון: אין מנכ"ל, בעיקר מסיבות תקציביות וגם כי אין צורך.

<עמוס רון: אין שם איזה פעולות מיוחדות לעשות.

<עמוס רון: צריך להאכיל את הקופים, לעשות להם בדיקות תקופתיות מבחינה בריאותית, הקופים האלה נוטים לסוכרת ולצערנו היו גם מספר מקרי מוות.

<עמוס רון: הפיקוח נעשה על ידי רשות הטבע והגנים שהיא הגורם על פי חוק שממונה על הפיקוח.

<עמוס רון: מפעם לפעם מבקשים דוחות.

<עמוס רון: יש גם ביקורים באתר.

<עמוס רון: לצערי הרב אין לנו היום בשורות בעניין של מה יהיה הלאה.

אורלי לוי אבקסיס: ולשאלת הניסויים בקופים.

<עמוס רון: לגבי הניסויים, באופן חד משמעי אני יכול לומר שלא יצא מאז קיבלנו חזקה על המקום ולו קוף אחד.

אורלי לוי אבקסיס: תודה.

אורלי לוי אבקסיס: אני רוצה לשמוע את נציג קרן קיימת.

אורלי לוי אבקסיס: לא הגיע?

אורלי לוי אבקסיס: לא הגיע.

אורלי לוי אבקסיס: המשרד להגנת הסביבה.

אורלי לוי אבקסיס: אתה לא נציג קרן קיימת?

<דב בלוך: אני ממשרד האוצר.

אורלי לוי אבקסיס: מצוין.

<דב בלוך: ביקשתם שנגיע ולכן הגענו.

אורלי לוי אבקסיס: מצוין.

אורלי לוי אבקסיס: השאלה אם אתה נדרש לדברים אחרי המשרד להגנת הסביבה.

<דב בלוך: אם נידרש, אני אענה על כל שאלה כמובן.

אורלי לוי אבקסיס: תודה.

אורלי לוי אבקסיס: גלי.

<גלי דוידסון: תודה.

<גלי דוידסון: קודם כל, חלוקת התפקידים בין המשרד להגנת הסביבה לבין רשות הטבע והגנים היא שרשות הטבע והגנים אחראית על כל הנושא של הגנת חיית הבר.

<גלי דוידסון: במסגרת זאת גם על ההיתרים, כל ההיתרים שהיו לאורך כל הדרך מול חוות מזור כאשר חוות מזור היא בעצם חברה שפעלה מהארץ, חברה פרטית, שפעלה מטעמים עסקיים לכל דבר.

אורלי לוי אבקסיס: על פי חוק ועל פי אישור המשרד להגנת הסביבה.

<גלי דוידסון: כן.

<גלי דוידסון: על פי חוק ועל פי היתרים של רשות הטבע והגנים.

<גלי דוידסון: לאורך השנים אגף הגנה על בעלי חיים ואשכול אכיפה פעל מול השרים השונים כדי לסגור את החווה הזאת כי אנחנו לא ראינו לנכון, מטעמים מוסריים, להמשך פעילות חווה כזאת בתחומי מדינת ישראל.

<גלי דוידסון: באמת בקדנציה של גלעד ארדן שיתוף הפעולה ועבודה נהדרת שעשו הארגונים למען בעלי חיים יחד עם העבודה - - -

אורלי לוי אבקסיס: תאירי את עינינו.

אורלי לוי אבקסיס: באותה תקופה, עבודה מצוינת.

אורלי לוי אבקסיס: תסלחו לי על הביטוי אבל לא חשבתם שברגע בו אתם משנים את ההוראות או את האישורים או את החוק יש השלכות ועם ההשלכות האלו הייתם צריכים להתמודד.

<גלי דוידסון: לגבי ההשלכות האלה, היועץ המשפטי לממשלה, כמו גם המדינה באופן כללי אבל זאת הייתה ההתוויה של היועץ המשפטי לממשלה, התווה דרך מאוד מאוד ברורה.

<גלי דוידסון: קודם כל, להפסיק את זה שזה כשלעצמו לדעתי אמרה מאוד חשובה ומהותית.

<גלי דוידסון: להפסיק את הדבר הזה.

אורלי לוי אבקסיס: אבל להפסיק את הדבר הזה בלי להביא פתרון אחר, זה פשוט לגרום להם לגווע ברעב או לגרום להם למות בייסורים במקום במעבדה.

אורלי לוי אבקסיס: לא יכולתם לדעת שברגע שאתם מוציאים את ההוראה, את התקנה, את מה ששיניתם, זה ייצור מצב שבו יהיו קופים, בעלי חיים, ללא אופציה או ללא אינטרס כלכלי של חברה כזו או אחרת להמשיך להחזיק אותם ולהאכיל אותם ולטפל בהם?

אורלי לוי אבקסיס: אתה לא צריך להיות נטוש.

<גלי דוידסון: אני רוצה בבקשה לענות על זה.

<גלי דוידסון: התקנה הותקנה וניתנה הוראת מעבר של שנתיים, שזה מה שקבע היועץ המשפטי לממשלה.

אורלי לוי אבקסיס: ומה הייתם אמורים לעשות במהלך השנתיים?

<גלי דוידסון: במהלך אותן שנתיים הייתה אפשרות לחוות מזור לייצא את אותם קופים.

<גלי דוידסון: מה היא לא יכלה לייצא?

<גלי דוידסון: את ילידי הטבע בהתאם לבג"ץ שהתבצע מול רשות הטבע והגנים.

<גלי דוידסון: היא לא יכלה לייצא את אותם קופים.

אורלי לוי אבקסיס: נהדר, שילכו ויתעללו בהם אבל לא מתחת לעינינו הפקוחות.

אורלי לוי אבקסיס: שיעשו את זה מתחת לפנס אחר.

אורלי לוי אבקסיס: מה קורה עכשיו?

<גלי דוידסון: חשוב לי לציין את הדרך כי הדרך לדעתי היא מאוד חשובה.

אורלי לוי אבקסיס: אם היא מובילה לאיזשהו יעד.

אורלי לוי אבקסיס: הדרך צריכה להוביל ליעד.

אורלי לוי אבקסיס: מה היעד שלכם?

<גלי דוידסון: במהלך אותן שנתיים, המשרד להגנת הסביבה ראה לנכון – והחווה הסכימה לתת לנו את הקופים.

<גלי דוידסון: זה לא היה בגלל שום ערכאה משפטית משום הערכאה המשפטית האזרחית שבוצעה התחילה אחרי שאנחנו התחלנו להוציא את הקופים, אחרי שהוצאנו סדר גודל של 200 או 300 קופים.

אורלי לוי אבקסיס: אז מה קרה למדיניות במשרד שלכם?

אורלי לוי אבקסיס: למה היא השתנתה?

<גלי דוידסון: היא לא השתנתה.

<גלי דוידסון: במהלך אותן שנתיים, המשרד להגנת הסביבה לקח על עצמו את האחריות על אותם 650 ילידי טבע בגלל שחוות מזור גם הסכימה לתת לנו את אותם 650 קופים.

יעל כהן-פארן: לא הייתה להם ברירה.

יעל כהן-פארן: מה הם יכלו לעשות אתם?

<עמוס רון: זה נכס שאוכל.

<גלי דוידסון: היא הסכימה לתת לנו אותם כי לא היה להם ערך כלכלי עבורה.

אורלי לוי אבקסיס: יש להם הוצאות.

<גלי דוידסון: ברור.

<גלי דוידסון: אבל אותנו עניינה רווחת אותם קופים.

אורלי לוי אבקסיס: והילדים שלהם לא מעניינים אתכם?

אורלי לוי אבקסיס: רווחת הקופים של הדור השני?

<גלי דוידסון: לרגע לא אמרתי שלא מעניין אותנו.

אורלי לוי אבקסיס: את אמרת שאתכם עניינה רווחת הקופים, של ה-650 קופים.

אורלי לוי אבקסיס: תמשיכי.

אורלי לוי אבקסיס: מה אתם מציעים?

<גלי דוידסון: חשוב לציין שבמהלך אותה תקופה של השנתיים, כשהם עוד יכלו לייצא קופים למטרות ניסויים – את שאלת לגבי ההיערכות וההיערכות נגעה לגבי אלה שהיה ברור שבסופו של דבר הם ימצאו את פתרונם במדינה.

<גלי דוידסון: לגבי כל השאר, הם יכלו לייצא אותם.

<גלי דוידסון: זאת הייתה החלטה של היועץ המשפטי לממשלה.

אורלי לוי אבקסיס: יש יועץ משפטי לממשלה ויש את המשרדים הרלוונטיים.

אורלי לוי אבקסיס: בדרך כלל היועץ המשפטי לממשלה נדרש לשאלה כאשר בא אליו המשרד ואומר לו שהוא נמצא באיזושהי דילמה.

<גלי דוידסון: זה מה שקרה.

אורלי לוי אבקסיס: אני רוצה לדעת איפה עומד המשרד.

אורלי לוי אבקסיס: אכפת לו מהדור השני של הקופים או לא אכפת לו מהדור השני של הקופים?

<גלי דוידסון: אם יורשה לי - - -

אורלי לוי אבקסיס: אתם רואים בזה את תפקידכם או לא?

<גלי דוידסון: קודם כל, אנחנו במשרד להגנת הסביבה, כחלק אינטגרלי של כלל הפעילות שלנו, ואני רוצה למקד את השיח בתוך מה שאנחנו מדברים עליו שאלה הם קופי מזור, אבל בתוך כלל הפעילות שלנו במשרד להגנת הסביבה, באגף להגנה על בעלי חיים, אנחנו פועלים במגוון מישורים מהטעמים של רווחת בעלי החיים.

<גלי דוידסון: אנחנו תומכים בעמותות, אנחנו עושים פעולות חינוך, אנחנו עושים מגוון פעולות שלא קשורות לשולחן הזה.

אורלי לוי אבקסיס: בואי נתמקד.

אורלי לוי אבקסיס: יש לנו 1,250 קופים שאנחנו לא יודעים מה יהיה אתם מחר-מחרתיים, ב-1 בינואר 2017.

אורלי לוי אבקסיס: מה קורה אתם?

<גלי דוידסון: שמורת הקופים, חברה לתועלת הציבור, רכשה את אותם קופים בלי התייעצות עם המשרד להגנת הסביבה.

<ענת רפואה: לא נכון.

<עמוס רון: לא.

אורלי לוי אבקסיס: עצרו.

אורלי לוי אבקסיס: יש לכם מסמכים בנושא?

אורלי לוי אבקסיס: אני עוצרת את הוועדה.

<ענת רפואה: את היית אתנו בדיונים האלה.

אורלי לוי אבקסיס: את יודעת כמה זה נורא לעשות מניפולציה?

אורלי לוי אבקסיס: אני אחת מחברי הכנסת שמתלוננת על זה, שמגיעים פקידים ועושים מניפולציה בנתונים או באירועים ומשקרים במודע או לא במודע.

אורלי לוי אבקסיס: אני לא רוצה להגיד משקרים, אבל נותנים מידע מוטעה או לא מוטעה לוועדה.

אורלי לוי אבקסיס: בעיני זה אחד הדברים הנוראיים ביותר כי אנחנו כנבחרי הציבור לא יכולים לעשות את עבודתנו כי אנחנו נשענים אחר כך על נתונים שאינם אמת.

אורלי לוי אבקסיס: האם היה מגע?

אורלי לוי אבקסיס: הם אומרים שיש להם מסמכים.

אורלי לוי אבקסיס: עם התייעצות או בלי התייעצות עם המשרד?

<גלי דוידסון: אני שוב אומרת, ברכישה של הקופים על ידי החברה הזאת לא הייתה התייעצות עם האגף.

<עמוס רון: אני כבר נותן לך את כל המסמכים.

אורלי לוי אבקסיס: עצרו.

אורלי לוי אבקסיס: תודה רבה לך.

אורלי לוי אבקסיס: עלות אחזקת הקופים היא בסביבות מיליון ומאתיים אלף שקלים בשנה.

<גלי דוידסון: אם אנחנו מחשבים אותה לפי עלות הקופות שאנחנו מחזיקים במקלט הקופים, אם מסתכלים על כלל 1,800 ומשהו קופים שנמצאים, זה יוצא סדר גודל – אחזקה שלהם לרבות האוכל שלהם וכוח האדם שצריך להחזיק אותם והטיפולים הרפואיים – של משהו שנע בין שני מיליון לשני מיליון ומשהו שקלים.

אורלי לוי אבקסיס: גלי, זאת חוצפה כי קודם אמרת שאתם כבר לקחתם אחריות על ה-650 הקודמים.

<גלי דוידסון: נכון.

אורלי לוי אבקסיס: עכשיו פתאום את עושה לי חישוב ואת מחשבת אותם פעם שנייה.

אורלי לוי אבקסיס: אנחנו שואלים רק על הדור השני.

אורלי לוי אבקסיס: בזמן שאנחנו שואלים כמה עולים הקופים שנמצאים בחוות מזור, הכנסת לי בחזרה את ה-650 שכבר לקחתם לאחריות

אורלי לוי אבקסיס: כם כי אתם מחויבים על פי חוק ועל פי הסכמים כנראה בינלאומיים, אלו שנולדו בטבע, אי אפשר לייצא אותם לניסויים כאלו ואחרים.

אורלי לוי אבקסיס: עכשיו כשאני שואלת כמה זה עולה, את נותנת לי סכום שהוא כולל את ה-650 קופים.

אורלי לוי אבקסיס: את לא יכולה לספור פעמיים את אותם מספרים, את אותו כסף.

אורלי לוי אבקסיס: אני שואלת, האם לאוצר יש מקור תקציבי לטפל בקופים?

אורלי לוי אבקסיס: מעוניינים או לא מעוניינים לטפל באותם קופים?

יעל גרמן: אני רוצה להוסיף.

יעל גרמן: סיפרו לנו כאן שהיה תקציב שסוכם עם השר פרץ להקמה בסך חמישה מיליון שקלים פחות או יותר.

יעל גרמן: היכן התקציב הזה?

אורלי לוי אבקסיס: גלי, את נתת את הנתון הזה.

אורלי לוי אבקסיס: את אמרת לנו חמישה מיליון שקלים.

<גלי דוידסון: היה חשוב לי להגיד שבמקביל אנחנו לא יושבים בחיבוק ידיים.

<גלי דוידסון: אנחנו פנינו.

<גלי דוידסון: נאמר כאן, והם יודעים את זה, ואנחנו פונים במקביל כדי כן לנסות.

<גלי דוידסון: אני אומרת שיש הבחנה בין מה אנחנו צריכים לעשות לבין מה שאנחנו עושים במסגרת זה שאנחנו רוצים למצוא פתרונות.

<גלי דוידסון: במסגרת זה שאנחנו רוצים למצוא פתרונות עבור אותם קופים, אנחנו פועלים מול השטח ששייך לרשות מקרקעי ישראל והוא בחכירה של קרן קיימת לישראל.

<גלי דוידסון: אנחנו מנסים לראות איך אנחנו ומתקדמים שם.

אורלי לוי אבקסיס: אני אבקש גם את התגייסותו של דני עטר, אם צריך, וננסה לפנות לגייס אותו לעניין.

אורלי לוי אבקסיס: אבל אני רוצה לדעת מעבר לזה.

אורלי לוי אבקסיס: המשרד להגנת הסביבה בכלל מעוניין למצוא פתרון?

<גלי דוידסון: ברור שהמדינה - - -

אורלי לוי אבקסיס: לא, זה לא ברור בכלל.

אורלי לוי אבקסיס: נראה לי שהפתרון העדיף עליכם הוא לייצא אותם החוצה ולא משנה אם זה למקלטים או למשהו אחר.

<גלי דוידסון: לא.

<גלי דוידסון: לחלוטין לא.

<גלי דוידסון: המשרד להגנת הסביבה - - -

אורלי לוי אבקסיס: מעוניין להחזיק אותם בישראל?

<גלי דוידסון: לאו דווקא להחזיק אותם במדינת ישראל.

<גלי דוידסון: מעוניין לעשות את המקסימום כדי לייצר את המיקסום של הרווחה שלהם.

אורלי לוי אבקסיס: מצוין.

אורלי לוי אבקסיס: אנחנו נבדוק כמה אתם מעוניינים למקסם את הרווחה של הקופים.

אורלי לוי אבקסיס: זה נאמר לפרוטוקול וזה נרשם.

אורלי לוי אבקסיס: אנחנו נשתמש בזה.

אורלי לוי אבקסיס: תודה.

אורלי לוי אבקסיס: משרד האוצר.

אורלי לוי אבקסיס: יש כספים ייעודיים?

אורלי לוי אבקסיס: היו דיבורים על כספים?

אורלי לוי אבקסיס: היה תכנון לפני שהשתנו ההרכבים הקואליציוניים?

<דב בלוך: אני לא מכיר הבטחה או התחייבות או סיכום תקציבי בנושא הזה.

<דב בלוך: מה שאני יכול להגיד זה שדיברתי אתמול עם בנדה מהמשרד להגנת הסביבה, הסמנכ"ל הרלוונטי, ולפי דבריו מקודם כרגע פתרון מול הקרן לשטחים פתוחים בהקשר התקציבי.

<דב בלוך: הנושא הזה נבחן.

<דב בלוך: הוא כמובן עדיין לא מובטח ועדיין לא נסגר אבל הנושא הזה נבחן על ידי המשרד להגנת הסביבה מול הקרן.

<דב בלוך: ככל שלא יהיה פתרון והמשרד במסגרת דיוני התקציב לשנת 2017 או 2017 ו-2018 יעלה את זה כדרישה תקציבית, זה יידון כמו כל דרישה תקציבית אחרת.

אורלי לוי אבקסיס: תודה רבה.

אורלי לוי אבקסיס: תם לא נשלם.

אורלי לוי אבקסיס: לא נחכה ליום מיוחד הבא אלא אני קובעת חודשיים ובמהלך החודשיים האלה יידרשו גם מי שמפעיל עכשיו את החווה וכדומה להעביר לנו את המסמכים שהתכחשו אליהם קודם לכן נציגי המשרד להגנת הסביבה.

אורלי לוי אבקסיס: אני מבקשת מרשות הטבע והגנים לשבת עם כל הגורמים הרלוונטיים כי אתם אמונים על פי חוק ועל פי תוקף הסמכות שלכם לנסות ולמצוא פתרונות ולעשות גם הערכה מה הדברים אומרים אולי גם לגבי הרחבה כמו שאמרת קודם של המקלט הקיים ותוך כדי כך לייעד שטחים נוספים סמוכים וכדומה.

אורלי לוי אבקסיס: תעשו תכנית עבודה.

אורלי לוי אבקסיס: תכנית העבודה הזאת צריכה להיות תחומה גם בזמן.

אורלי לוי אבקסיס: כדי שנדע האם עוד שנה או עוד שנתיים של חכירה של חוות מזור תוכל להחזיק אותם בסטנד-ביי עד שאנחנו נכשיר את הפתרון ארוך הטווח.

אורלי לוי אבקסיס: אני מבקשת מהמשרד להגנת הסביבה לתת את עמדתו ואת ההערכה התקציבית לאותו פתרון.

אורלי לוי אבקסיס: אנחנו נפנה גם לקרן קיימת ונבקש את התייחסותה.

אורלי לוי אבקסיס: אנחנו נפנה באופן אישי גם ליושב ראש קרן קיימת החדש.

<גלי דוידסון: רשות מקרקעי ישראל.

אורלי לוי אבקסיס: אנחנו מאוד כועסים שהם לא שלחו נציג למרות שהם הוזמנו.

אורלי לוי אבקסיס: אנחנו נעביר את זה אליהם.

אורלי לוי אבקסיס: אנחנו נחזור ונעשה ביקורת כדי לראות מה קרה בזמן שחלף ומה הפתרונות המוצעים.

אורלי לוי אבקסיס: רק להזכיר לכם, ועדת הכספים היא אחת הוועדות הרציניות ביותר וזו ועדה שכל המשרדים צריכים אותה בצורה כזו או אחרת.

אורלי לוי אבקסיס: אני מודה לכם.

<גלי דוידסון: אם יורשה לי, נאמר לי כאן שחשוב שאני אחדד את זה.

<גלי דוידסון: אני פשוט רוצה לחדד כי אני לא יודעת מה נאמר לשר או לא נאמר לשר אבל האגף לא ידע על הרכישה ולא הועבר אלינו כל מסמך.

<גלי דוידסון: אם היה משהו מול השר, אני לא יודעת.

אורלי לוי אבקסיס: שאלה אחרונה לפני שאני סוגרת את הדיון.

אורלי לוי אבקסיס: לשר גבאי יש איזשהו ניגוד אינטרסים או ניגוד עניינים שבגללו הוא לא יכול לעסוק בנושא הזה?

<גלי דוידסון: אני יודעת מה שעמוס רון אמר לגבי אחד השותפים.

<ענת רפואה: אחד השותפים בחוות מזור שקוראים לו אלי הולצמן.

אורלי לוי אבקסיס: אלה שהכשירו אותם לניסויים.

<ענת רפואה: אלי הולצמן חבר אישי של אבי גבאי.

אורלי לוי אבקסיס: כמה חברים יש לכולנו.

אורלי לוי אבקסיס: לכן הם לא יכולים לעבוד את חצי העבודה הנדרשת מהם בכנסת.

אורלי לוי אבקסיס: יש להם ניגוד עניינים כאן, יש להם חברים שם.

אורלי לוי אבקסיס: בסדר.

<ענת רפואה: זה מה שהוא אמר לנו.

אורלי לוי אבקסיס: גלי, אני מבקשת ממך להעביר לשר שהיה ויש לו ניגוד עניינים או שיש לו חברים כאלה ואחרים, שימצא לנו את האיש האמון נטול האינטרסים שכל מה שעמד מולו זה תפקיד המשרד והוא ימצא לנו את הפתרונות ויוכל להוות איש הקשר בנושא הזה.

<גלי דוידסון: המנכ"ל.

אורלי לוי אבקסיס: מצוין.

אורלי לוי אבקסיס: בפעם הבאה המנכ"ל יהיה כאן.

אורלי לוי אבקסיס: תודה.

אורלי לוי אבקסיס: הישיבה נעולה.